SKRIFTLIG FORESPØRGSEL P-0307/03

af Othmar Karas (PPE-DE) til Kommissionen

(4. februar 2003)

Om: Deltagelse i det sociale trepartsmøde

Den 26. juni 2002 forelagde Kommissionen meddelelsen Den europæiske sociale dialog som drivkraft bag modernisering og omstilling og forslag til Rådets afgørelse om et socialt trepartsmøde om vækst og beskæftigelse(1). Trepartsmødet skal erstatte Det Stående Udvalg for Beskæftigelse. Trepartsmødet har som sin erklærede opgave at give arbejdsmarkedets parter mulighed for at yde deres bidrag til de forskellige elementer i Lissabon-strategien.

Hvordan agter Kommissionen at tage hensyn til det forhold, at Lissabon-strategien, som søger at integrere den økonomiske politik, social- og miljøpolitikken, indebærer udfordringer, som de gamle Val Duchesse-arbejdsmarkedsparter (UNICE, EFS og CEEP) alene ikke kan bidrage til en løsning af?

Hvorfor er det ikke fastsat i forslaget om oprettelse af et trepartsmøde, at Eurochambers skal deltage i dette trepartsmøde, selv om Kommissionen allerede ved flere lejligheder har gjort opmærksom på den store betydning, arbejdsmarkedets parter har for Lissabon-processen, og har bestyrket industri- og handelskamrene i deres rolle som drivkræfter bag omstillingsprocessen?

Hvorfor er det ikke fastsat i forslaget, at EuroCommerce skal deltage i trepartsmødet, selv om den sektor af handelen, som EuroCommerce repræsenterer, er den næststørste arbejdsgiver i Europa?

(1) KOM(2002) 341 endelig udg.

Svar afgivet på Kommissionens vegne af Anna Diamantopoulou

(27. februar 2003)

Forslaget om at gennemføre et socialt trepartstopmøde på et formelt grundlag under henvisning til Rådets afgørelse blev vedtaget af Kommissionen sammen med meddelelsen om den europæiske sociale dialog som drivkraft bag modernisering og omstilling den 26. juni 2002(1). Det var som reaktion på de tværfaglige Val Duchesse-arbejdsmarkedsparters fælles erklæring i forbindelse med Det Europæiske Råds møde i Laeken i december 2001.

Det sociale trepartstopmøde repræsenterer formaliseringen af en eksisterende aftale om, at trojkaen, Kommissionens formand og en begrænset delegation for de tværfaglige arbejdsmarkedsparter mødes umiddelbart før Det Europæiske Råds forårsmøde med henblik på at drøfte arbejdsmarkedets parters bidrag til Lissabon-strategien. Sådanne sociale topmøder fandt allerede sted før Det Europæiske Råds forårsmøde i Stockholm i marts 2001 og i Barcelona i marts 2002.

Det sociale trepartstopmøde erstatter ikke de eksisterende tresidede samordningsprocesser, som ikke blot omfatter Val Duchesse-arbejdsmarkedsparterne, men søger snarere at tage udgangspunkt i drøftelserne inden for rammerne af dialogen om makroøkonomi, beskæftigelse, social beskyttelse og uddannelse. Ydermere udgør det kun et af flere fora for forberedelse af Det Europæiske Råds møder og opfølgning på Lissabon-strategien, og de forskellige europæiske institutioner samt eksterne aktører

og interessenter kan fremkomme med deres ideer og bidrag til processen gennem mange andre kanaler. Det omfatter f.eks. sær- og branchearbejdsmarkedsorganisationer, andre aktører på det økonomiske og sociale område i Europa og ikke-statslige organisationer (ngo'er), som alle spiller en afgørende rolle i forbindelse med gennemførelsen af Lissabon-strategien.

Kommissionen har da også understreget det værdifulde bidrag, som alle de socio-økonomiske aktører har ydet til en vellykket gennemførelse af Lissabon-strategien og opnåelse af målene for økonomiske og sociale reformer, og anerkender fuldt ud den rolle, som organisationerne repræsenteret ved EuroChambres spiller i forbindelse med forvaltningen af ændringer, og betydningen af handelssektoren, som EuroCommerce repræsenterer.

Deltagelsen i topmødet har for det første været begrænset af praktiske grunde vedrørende effektivitet med henblik på at sikre, at forummet fungerer som en effektiv mekanisme for tresidet samordning. For det andet fordi det ville være uhensigtsmæssigt at invitere udvalgte branche- og særorganisationer til at deltage, da drøftelserne i det sociale trepartstopmøde er af tværfaglig karakter. EuroChambres er i listen over organisationer, som skal høres i henhold til bestemmelserne i artikel 138, anført som en særorganisation og EuroCommerce som en brancheorganisation. Som følge heraf tages der hensyn til disse organisationers holdning gennem deres deltagelse i andre fora på europæisk plan, navnlig, hvad angår EuroCommerce, deltagelse i det relevante sektordialogudvalg. Derudover indeholder forslaget til en afgørelse nu en specifik henvisning til, at Den Europæiske Faglige Samarbejdsorganisation (EFS) og Sammenslutningen af Industri- og Arbejdsgiverorganisationer i Europa (UNICE) som repræsentanter for henholdsvis arbejdstagerne og arbejdsgiverne skal sikre, at deres bidrag tager hensyn til sær- og brancheorganisationernes udtalelser. Det understreger, at de udfordringer, som Lissabon-strategien stiller, ikke kun forventes at blive taget op af Val Duchesse-arbejdsmarkedsparterne, men derimod af alle de socio-økonomiske parter, herunder EuroChambres og EuroCommerce.

(1) KOM(2002) 341 endelig udg.